## El Consell aprova ajudes directes per un import global de 90 milions d’euros dirigides a les persones treballadores autònomes afectades per la riuada

*** El decret aprovat establix ajudes directes de 3.000 euros que podran beneficiar un màxim de 30.000 persones
* Esta nova línia per a autònoms sense empleats, dotada amb fons propis de la Generalitat, serà gestionada per Labora**

El Consell ha aprovat un decret que preveu ajudes directes per un import global de 90 milions d’euros dirigides a les persones treballadores autònomes de les zones afectades per la riuada, amb l’objectiu de facilitar el manteniment de l’ocupació i la reactivació econòmica.

Per a dur-ho a terme, s’establixen ajudes directes de 3.000 euros que podran beneficiar un màxim de 30.000 autònoms. Es tracta d’una nova línia per a persones treballadores autònomes sense empleats, dotada amb fons propis de la Generalitat, que serà gestionada per Labora, el Servici Valencià d’Ocupació i Formació.

Els requisits per a poder accedir són: ser persona treballadora per compte propi donada d’alta en la Seguretat Social o en alguna mutualitat, no tindre personal, figurar en l’IAE i comptar amb un lloc de treball que se situe en la zona del territori damnificat a conseqüència de la DANA. A este efecte, es considerarà lloc de treball el que conste en el cens d’empresaris, professionals i retenidors, o qualsevol altre registre oficial, o, en el cas que es tracte de professionals de la venda no sedentària, l’autorització municipal.

Així mateix, també es podran beneficiar les persones treballadores autònomes que formen part de comunitats de béns o de qualsevol altra entitat sense personalitat jurídica.

El termini per a sol·licitar estes ajudes s’iniciarà a les 09.00 hores del 5 de desembre i finalitzarà a les 15.00 hores del 16 de desembre de 2024, i el criteri de concessió serà el del moment de la presentació.

La sol·licitud es presentarà de manera telemàtica en la Seu electrònica de la Generalitat a través de la web [www.labora.gva.es](https://labora.gva.es/va/ciutadania). Així mateix, la Generalitat, amb l’objectiu d’agilitzar el tràmit al màxim, ha eliminat la burocràcia, i bastarà amb presentar declaracions responsables per a poder tramitar-les.

Esta línia dirigida a persones treballadores autònomes s’afig al paquet d’ajudes urgents per a 2024 i 2025 per a autònoms societaris que tinguen més d’un empleat, que ja ha posat en marxa la Generalitat.

Fecha: 03/12/2024